7. pielikums

Iekšlietu ministrijas

(datumu skatīt laika zīmogā)

rīkojumam Nr. 1-2/928/25

APSTIPRINĀTA

ar Iekšlietu ministrijas

2025. gada (datumu skatīt laika zīmogā)

rīkojumu Nr. 1-2/928/25

**Metodika papildinošas saimnieciskās darbības uzraudzības nodrošināšanai** **Eiropas Savienības kohēzijas politikas programmas 2021.–2027. gadam 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.3. pasākuma "Katastrofu risku mazināšanas pasākumi" trešās projektu iesniegumu atlases kārtas projektos**

**I. Terminu skaidrojumi**

**Ar saimniecisku darbību nesaistīta pamatdarbība** – iestādes pamatdarbība, kas neietilpst Līguma par Eiropas Savienības darbību konsolidētās versijas[[1]](#footnote-2) (turpmāk – Līgums par Eiropas Savienības darbību) 107. panta 1. punktā noteiktajā darbības jomā – valsts izglītības sistēmas ietvaros nodrošināta valsts izglītība, ko finansē un uzrauga valsts.

**Papildinoša saimnieciskā darbība (turpmāk – PSD)** – tāda saimnieciska darbība, kas tieši saistīta ar infrastruktūras ekspluatāciju un izmantošanu ar saimniecisku darbību nesaistītā finansējuma saņēmēja un sadarbības partnera pamatdarbības jomā, tai tiek patērēti tie paši resursi (piemēram, materiāli, aprīkojums, darbaspēks un pamatkapitāls) kā ar saimniecisku darbību nesaistītai pamatdarbībai un katru gadu iedalītā jauda platības, laika vai finanšu izteiksmē nepārsniedz 20 % no infrastruktūras kopējās gada jauda platības, laika vai finanšu izteiksmē. Atbilstoši Eiropas Komisijas paziņojuma par Līguma par Eiropas Savienības darbību 107.panta 1.punktā minēto valsts atbalsta jēdzienu (2016/C 262/1)[[2]](#footnote-3) (turpmāk – Eiropas Komisijas paziņojums (2016/C 262/1)) 207. punktam “ja jaukta izmantojuma gadījumā infrastruktūru izmanto galvenokārt tikai nesaimnieciskajai darbībai, Komisija uzskata, ka valsts atbalsta noteikumi uz attiecīgo finansējumu var vispār neattiekties ar nosacījumu, ka saimnieciskā darbība ir vienīgi papildinoša, tas ir, šī darbība ir tieši saistīta ar infrastruktūras ekspluatāciju un tai nepieciešama vai nesaraujami saistīta ar tās galveno nesaimniecisko izmantojumu.”

**Papildpakalpojumi** – pakalpojumi infrastruktūrā, ja pakalpojumus galvenokārt izmanto ar saimniecisku darbību nesaistītai pamatdarbībai un tie neietekmē tirdzniecību starp Eiropas Savienības dalībvalstīm (pakalpojums ir vietējs). Papildpakalpojumi ar nesaimniecisko infrastruktūras pamatdarbību ir saistīti to novietojuma dēļ – papildpakalpojumus pamatā izmanto konkrētās infrastruktūras lietotāji. Papildpakalpojumiem nav jāpiemēro iedalītās jaudas ierobežojumi, jo papildpakalpojumiem netiek patērēti tādi paši resursi (piemēram, materiāli, aprīkojums, darbaspēks un pamatkapitāls) kā ar saimniecisku darbību nesaistītai finansējuma saņēmēja pamatdarbībai.

**Saimnieciska darbība** – tāda darbība, kur piedāvā preces vai pakalpojumus attiecīgā tirgū. Saimnieciskā darbība netiek konstatēta, piemēram, kad darbība ir saistīta vienīgi ar valsts pārvaldes funkciju un pārvaldes uzdevumu vai deleģēto pārvaldes uzdevumu izpildi, tai skaitā, ja publiskas personas infrastruktūra tiek iznomāta publiskās pārvaldes institūcijai vai privātpersonai pārvaldes funkciju vai pārvaldes uzdevumu veikšanai.

**Infrastruktūras amortizācijas periods** – projekta ietvaros modernizēto aktīvu lietderīgās lietošanas laiks atbilstoši projekta dzīves cikla periodam, kas saskaņā ar Ministru kabineta 2024. gada 20. februāra noteikumu Nr. 118 "Eiropas Savienības kohēzijas politikas programmas 2021.–2027. gadam 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.3. pasākuma "Katastrofu risku mazināšanas pasākumi" trešās projektu iesniegumu atlases kārtas īstenošanas noteikumu (turpmāk - MK noteikumi Nr. 118) 38. punktam ir 15 gadi.

**II. Vispārīga informācija**

1. Metodika nosaka pamatprincipus Eiropas Savienības kohēzijas politikas programmas 2021. – 2027. gadam projektu ikgadējai PSD uzraudzībai un nelikumīgā komercdarbības atbalsta atgūšanas mehānismam, ja tiek pārsniegts PSD noteiktais apjoms infrastruktūras amortizācijas periodā (turpmāk – ikgadējā uzraudzība) Eiropas Savienības kohēzijas politikas programmas 2021.–2027. gadam 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.3. pasākuma "Katastrofu risku mazināšanas pasākumi" trešās projektu iesniegumu atlases kārtas (turpmāk – trešā kārta) projektos (turpmāk – projekti).
2. Metodika izstrādāta, balstoties uz iepriekšējo pieredzi, pārbaužu un revīziju rezultātiem un ieteikumiem, kā arī pareizas finanšu pārvaldības principiem, ievērojot šādus normatīvos aktus, dokumentus un skaidrojošos materiālus:
	1. MK noteikumi Nr. 118;
	2. Eiropas Komisijas paziņojums (2016/C 262/1);
	3. Finanšu ministrijas skaidrojošais materiāls par PSD (ancillary activity)[[3]](#footnote-4).
3. Trešās kārtas projektu PSD uzraudzību un nelikumīgā komercdarbības atbalsta atgūšanu veic Centrālā finanšu un līgumu aģentūra kā sadarbības iestāde (turpmāk – sadarbības iestāde) atbilstoši MK noteikumu Nr. 118 38. punktā noteiktajam.
4. Projektu ikgadējās uzraudzības periodu nosaka saskaņā ar MK noteikumu Nr. 118 38. punktā noteikto projekta dzīves ciklu (15 gadi), kas ietver arī projekta darbību īstenošanas periodu (noslēgta vienošanās par projektu īstenošanu vai noslēgts būvdarbu vai piegāžu līgums, ja projekta īstenošana uzsākta pirms civiltiesiskā līguma vai vienošanās par projektu īstenošanu (turpmāk – vienošanās par projekta īstenošanu) noslēgšanas).
5. Nelikumīgā komercdarbības atbalsta atgūšanas mehānismu piemēro, ja kādā no kalendārajiem gadiem ikgadējās uzraudzības periodā tiek konstatēts, ka PSD iedalītā jauda platības, laika vai finanšu izteiksmē pārsniedz 20% no infrastruktūras kopējās gada jauda platības, laika vai finanšu izteiksmē. Informācija par atgūšanas mehānismu ir norādīta metodikas V sadaļā.
6. Lai trešās kārtas projektu īstenošanai piešķirtais publiskais finansējums netiktu kvalificēts kā komercdarbības atbalsts, projektu ietvaros modernizēto infrastruktūru tās amortizācijas periodā izmanto šādu darbību īstenošanai (piemērus skatīt metodikas 1. un 2. tabulā):

6.1. ar saimniecisku darbību nesaistītai pamatdarbībai;

6.2. PSD, ievērojot MK noteikumos Nr. 118 noteiktos ierobežojumus;

6.3. papildpakalpojumiem.

**1. tabula Pakalpojumu veidu piemēri un to klasifikācija projektam “Ugunsdrošības un civilās aizsardzības koledžas profesionālās izglītības iestādes kompleksa būvniecības 1. kārta, drošības klašu izveide”**[[4]](#footnote-5)

| **Plānotā saimnieciskā darbība un tās mērķis** | **Vai aktivitātē tiks izmantoti tie paši resursi (darba spēks, pamatlīdzekli u.c.), kas tiek patērēti pamata darbībai?** | **Vai pastāv saikne ar pamatmērķi vai infrastruktūras izmantošanu?** | **Secinājums** | **Komentāri** |
| --- | --- | --- | --- | --- |
| 1. Atkārtota pārbaudījumu kārtošana | Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | Ar saimniecisku darbību nesaistīta pamatdarbība | Atkārtota pārbaudījuma kārtošanas nodrošināšana (studiju kursa/mācību priekšmeta ieskaite, studiju kursa/mācību priekšmeta eksāmens, kārtējā ieskaite, kārtējais eksāmens, referāts, kvalifikācijas darba recenzēšana, kvalifikācijas darba aizstāvēšana, profesionālās kvalifikācijas eksāmens) vispārējās izglītības iestāžu un profesionālās izglītības iestāžu izglītojamajiem ir daļa no izglītības pakalpojuma. |
| 2. Pieteikšanās dokumentu pieņemšana un reģistrēšana pilna un nepilna laika studijām | Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | Ar saimniecisku darbību nesaistīta pamatdarbība | Pieteikšanās dokumentu pieņemšana un reģistrēšana pilna un nepilna laika studijām ir daļa no izglītības pakalpojuma |
| 3. Akadēmiskās izziņas izsniegšana | Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | Ar saimniecisku darbību nesaistīta pamatdarbība | Akadēmiskās izziņas izsniegšana koledžā studējošajiem ir daļa no izglītības pakalpojuma |
| 4. Izglītību apliecinoša dokumenta dublikāta izsniegšana | Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | Ar saimniecisku darbību nesaistīta pamatdarbība | Izglītību apliecinoša dokumenta dublikāta izsniegšana vispārējās izglītības iestāžu un profesionālās izglītības iestāžu izglītojamajiem ir daļa no izglītības pakalpojuma. |
| 5. Kopēšana un printēšana (A4 formāts) | Jā, izglītības iestādes telpas, darbaspēks, aprīkojums | Nē, pakalpojumu sniegšana nav saistīta ar izglītības mērķiem | Papildpakalpojums | Kopēšanas un printēšanas pakalpojums cieši saistīts ar profesionālās izglītības iestādes pamatdarbības nodrošināšanu, to izmanto konkrētās infrastruktūras lietotāji. |
| 6. Drošības centra apmeklējums un ar to saistītie papildpakalpojumi | Jā, aprīkojums | Jā, pakalpojums saistīts ar izglītības mērķi | PSD | Jaunizveidojamā infrastruktūra paredzēta tajā skaitā šī pakalpojuma sniegšanai. Pakalpojums saistīts ar prevencijas jomu, kas skar ar VUGD pamatdarbību saistītus jautājumus. Pakalpojums plānots pēc projekta realizācijas.  |
| 7. Profesionālās tālākizglītības programma "Ugunsdrošība un ugunsdzēsība" (480 stundas), iegūstamā kvalifikācija – ugunsdzēsējs | Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | Ar saimniecisku darbību nesaistīta pamatdarbība | Pakalpojums tiek nodrošināts valsts izglītības sistēmas ietvaros kā daļa no izglītības pakalpojuma. |
| 8. Vērtējums par iepriekšējā izglītībā vai profesionālajā pieredzē sasniegtu studiju rezultātu atzīšanu | Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | Ar saimniecisku darbību nesaistīta pamatdarbība | Iesniegto dokumentu izvērtēšana un lēmuma sagatavošana, pārbaudījumi (ieskaite vai eksāmens) ir daļa no izglītības pakalpojuma. Pakalpojums tiek nodrošināts valsts izglītības sistēmas ietvaros |
| 9. Vērtējums par iepriekšējā izglītībā vai profesionālajā pieredzē sasniegtu studiju rezultātu atzīšanu |  Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | Ar saimniecisku darbību nesaistīta pamatdarbība | Iesniegto dokumentu izvērtēšana un lēmuma sagatavošana, pārbaudījumi (ieskaite vai eksāmens) ir daļa no izglītības pakalpojuma. Pakalpojums tiek nodrošināts valsts izglītības sistēmas ietvaros |
| 10. Auditorijas noma | Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | PSD | Telpu noma interešu izglītībai |
| 11. Aktu zāles noma |  Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | PSD | Telpu noma interešu izglītību vai ar to saistītie pasākumi |
| 12. Sporta zāles noma | Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | PSD | Telpu noma interešu izglītībai |
| 13. Konferenču telpas noma | Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķi | PSD | Telpu noma interešu izglītību vai ar to saistītie pasākumi |

**2. tabula Pakalpojumu veidu piemēri un to klasifikācija projektam projektam “Ugunsdzēsības, loģistikas un remonta bāzes kompleksa būvniecība”** [[5]](#footnote-6)

| **Plānotā saimnieciskā darbība un tās mērķis** | **Vai aktivitātē tiks izmantoti tie paši resursi (darba spēks, pamatlīdzekli u.c.), kas tiek patērēti pamata darbībai?** | **Vai pastāv saikne ar pamatmērķi vai infrastruktūras izmantošanu?** | **Secinājums** | **Komentāri** |
| --- | --- | --- | --- | --- |
| 1. Dzīvojamo telpu izmantošanas pakalpojumi (izmitināšana un īre) | Jā, izglītības iestādes telpas, darbaspēks, aprīkojums | Jā, pakalpojums saistīts ar izglītības mērķu sasniegšanas nodrošināšanu | PSD | Dienesta viesnīcas nodrošināšana |

**III. Prasības sadarbības partnerim ikgadējās uzraudzības nodrošināšanai**

1. Ja trešās kārtas projektu īstenošanas rezultātā modernizētajā mācību un/vai koplietošanas infrastruktūrā, tai skaitā sporta infrastruktūrā, dienesta viesnīcā (turpmāk – infrastruktūra) paredzēta PSD veikšana, MK noteikumu Nr. 118 11. punktā minētajiem sadarbības partneriem ir jābūt izstrādātai kārtībai (piemēram, informācija iekļauta grāmatvedības politikas aprakstā vai iestādes iekšējos noteikumos), kurā PSD uzraudzībai ir iekļauta vismaz šāda informācija:

 7.1. ir noteikta jaudas aprēķina metode platības, laika vai finanšu izteiksmē, ko saskaņā ar MK noteikumu Nr. 118 36.3. apakšpunktā noteikto nav pieļaujams mainīt projekta īstenošanas laikā un visā projekta dzīves cikla laikā. Aprēķins veicams atbilstoši sākotnēji izvēlētajam veidam platības, laika vai finanšu izteiksmē;

 7.2. ir noteikts PSD uzraudzības periods – 15 gadi atbilstoši MK noteikumu Nr. 118 38. punktā noteiktajam;

 7.3. PSD jēdziens un veidi, tai skaitā darbības, kuru īstenošanai tiek izmantota projekta ietvaros modernizētā infrastruktūra;

 7.4. PSD uzraudzības un kontroles kārtība, lai nodrošinātu atbilstību vienošanās par projekta īstenošanu un attiecīgi MK noteikumu Nr. 118 nosacījumiem, tai skaitā informācija par kārtību kādā tiek nodalītas ar saimniecisku darbību nesaistītas pamatdarbības un ar tām saistītās finanšu plūsmas no PSD un ar tām saistītās finanšu plūsmas, kādā veidā tiek uzskaitīta un uzkrāta informāciju par PSD, kādā veidā un kādā kārtībā tiek sniegta informācija sadarbības iestādei (tai skaitā skatīt nosacījumus metodikas 9. un 10. punktā);

 7.5. informācija, kā nosaka (aprēķina) PSD iedalīto jaudu platības, laika vai finanšu izteiksmē;

 7.6. nelikumīgā komercdarbības atbalsta atmaksas kārtība (tajā skaitā, finanšu avots), gadījumā, ja finansējuma saņēmējs, sadarbības iestāde vai cita uzraugošā iestāde ir konstatējusi komercdarbības kontroles normu pārkāpumu.

1. Šīs metodikas 7. punktā minētajai sadarbības partnera kārtībai ir jābūt izstrādātai un apstiprinātai ne vēlāk kā līdz pirmā pārskata PSD uzraudzībai sagatavošanas termiņam, kas noteikts šīs metodikas 9. punktā.
2. Sadarbības partnerim sākot ar nākamo gadu pēc vienošanās par projekta īstenošanas noslēgšanas vai būvdarbu vai piegāžu līguma noslēgšanas, ja projekta īstenošana uzsākta pirms vienošanās par projektu īstenošanu noslēgšanas saskaņā ar MK noteikumu Nr. 118 34.6. apakšpunktu, ir pienākums katru gadu projekta dzīves cikla laikā atbilstoši šīs metodikas pielikumā pievienotajai veidlapai (izvēloties atbilstošo aprēķina metodi) sagatavot pārskatu par PSD apjomu un nodrošināt minēto pārskatu un aprēķinus pamatojošo dokumentu pieejamību PSD uzraudzībai.
3. Sadarbības partnerim visā infrastruktūras amortizācijas periodā ir pienākums šīs metodikas 9. punktā noteiktos pārskatus PSD uzraudzībai, PSD pārskatā iekļauto aprēķinu pamatojošos dokumentus un citu PSD uzraudzībai nepieciešamo informāciju uzglabāt un uzkrāt tādā veidā, lai nepieciešamības gadījumā varētu nodrošināt tiem piekļuvi un spēt tos uzrādīt sadarbības iestādei vai citām kompetentajām ES fondu uzraudzībā iesaistītajām institūcijām.
4. Sadarbības partneri iedalītās jaudas platības, laika vai finanšu izteiksmē aprēķinus veic, pamatojoties uz ticamiem un izsekojamiem datiem, kas izriet no izglītības iestādes uzskaites datiem vai resursu vadības sistēmas finanšu, personāla un pamatdarbības procesu uzskaitei un nodrošina, ka uzskaite par PSD ierobežojuma ievērošanu ir pierādāma ar atbilstošiem apliecinošiem dokumentiem.
5. Sadarbības partneriem ir jānodrošina ar apliecinošiem dokumentiem pierādāma uzskaite par PSD ierobežojuma ievērošanu, tai skaitā jānodrošina ar projekta īstenošanu un darbībām infrastruktūras amortizācijas periodā saistīto dokumentu oriģinālu vai normatīvajos aktos par dokumentu izstrādāšanu un noformēšanu noteiktajā kārtībā apliecinātu to kopiju uzglabāšana visā infrastruktūras amortizācijas periodā.
6. Ja finansējuma saņēmējs konstatē, ka ir pārsniegts MK noteikumu Nr. 118 38. punktā minētais 20 procentu ierobežojums no infrastruktūras gada jaudas platības, laika vai finanšu izteiksmē vai konstatē, ka veiktās investīcijas tiek izmantotas citai saimnieciskai darbībai, kas nav uzskatāma par PSD, tas saskaņā ar vienošanos par projekta īstenošanu noteiktajā termiņā par konstatēto MK noteikumu Nr. 118 37. un 38. punktā minēto nosacījumu pārkāpumu iesniedz sadarbības iestādē ziņojumu par konstatēto MK noteikumu Nr.118 37. un 38.punktā minēto nosacījumu pārkāpumu (turpmāk - ziņojums) un pārskatu par PSD apjomu (turpmāk - pārskats) atbilstoši šīs metodikas pielikumā pievienotajai veidlapai.

**IV. PSD uzraudzības pamatprincipi**

1. Atbilstoši MK noteikumu Nr. 118 36. punktam, trešās kārtas projektu ietvaros netiek atbalstītas darbības, kurām atbalsts ir kvalificējams kā komercdarbības atbalsts. Lai trešās kārtas projektu ietvaros atbalsts infrastruktūrai netiktu kvalificēts kā komercdarbības atbalsts, infrastruktūrā ir pieļaujamas PSD. PSD veikšana pieļaujama ne vairāk kā 20 procentu apmērā no attiecīgās infrastruktūras gada jaudas platības, laika vai finanšu izteiksmē.
2. Izvēlētā PSD aprēķina metode tiek piemērota un nevar tikt mainīta visā infrastruktūras amortizācijas perioda laikā. Ja projekta ietvaros sadarbības partnerim ir modernizētas vairākas infrastruktūras vienības, tad sadarbības partneris katrai vienībai var noteikt citu PSD aprēķina metodi (piemēram, profesionālās izglītības iestādes mācību ēka – laika izteiksmē, dienesta viesnīca – finanšu izteiksmē).
3. Sadarbības iestāde saskaņā ar šo metodiku nodrošina veikto investīciju atbilstības uzraudzību visā projekta dzīves ciklā atbilstoši MK noteikumu Nr. 118 36. un 37. punktā noteiktajam par PSD.
4. Sadarbības iestāde veic izlases veida pārbaudes PSD nosacījumu ievērošanas uzraudzībai pie noslēguma maksājuma pieprasījuma un projekta dzīves cikla beigās, nosakot izlases apjomu atbilstoši projektu riska līmenim.
5. Sadarbības iestādei ir tiesības finansējuma saņēmējam ieprasīt iesniegt PSD pārskatus projekta dzīves cikla laikā, tai skaitā gadījumos, kad saņemta informācija par PSD nosacījumu pārkāpumu no kompetentām iestādēm vai no trešajām personām.
6. Saņemot metodikas 13. punktā minēto finansējuma saņēmēja ziņojumu un pārskatu atbilstoši šīs metodikas pielikumā pievienotajai veidlapai, veicot metodikas 17. punktā noteiktās izlases veida pārbaudes vai saņemot informāciju atbilstoši metodikas 18. punktam, sadarbības iestāde izvērtē tās atbilstību, ņemot vērā MK noteikumos Nr. 118 noteikto, vienošanās par projekta īstenošanu noteikto un šajā metodikā norādīto, tai skaitā:

19.1. izvērtē modernizētās infrastruktūras ekspluatācijas darbību raksturu (PSD, darbība, kurai nav saimniecisks raksturs vai papildpakalpojumi);

19.2. veic PSD aprēķina atbilstības pārbaudi;

19.3. nepieciešamības gadījumā pieprasa informācijas precizēšanu, paskaidrojumus vai papildinājumus, tai skaitā sadarbības partnera grāmatvedības politiku vai kārtību;

19.4. piemēro publiskā finansējuma atgūšanas mehānismu, kas skaidrots šīs metodikas V sadaļā, ja kādā no kalendārajiem gadiem infrastruktūras amortizācijas periodā tiek konstatēts, ka PSD iedalītā jauda platības, laika vai finanšu izteiksmē pārsniedz 20% no infrastruktūras kopējās gada jaudas platības, laika vai finanšu izteiksmē.

1. Ja sadarbības iestādei rodas šaubas par sadarbības partnera sniegto datu ticamību, sadarbības partnerim ar dokumentiem (līgumi, rēķini, izdrukas no grāmatvedības reģistriem, grāmatvedības politikas u.c.) ir jāpierāda, ka viņa sniegtā informācija ir patiesa.
2. Pamata informācija, kas var tikt izmantota izvērtējot iesniegto finansējuma saņēmēja ziņojumu un pārskatu, kas sagatavots atbilstoši metodikas pielikuma veidlapai:

21.1. sadarbības partnera pārskats metodikas pielikuma formā un metodikas 13. punktā minētais sadarbības partnera ziņojums, kā arī atbilstoši metodikas 19.3. apakšpunkta pieprasījumam sadarbības partnera sniegtā papildus un precizētā informācija;

21.2 sadarbības partnera kārtība PSD uzraudzībai, kas izstrādāta atbilstoši metodikas 7. punktā noteiktajam (grāmatvedības politikas apraksts vai iekšējie noteikumi);

21.3. apgrozījuma pārskats par konkrētu pārskata gadu, kur raksturo sadarbības partnera finanšu plūsmas sadalījumā pa izdevumu ekonomiskās klasifikācijas kodiem (ja attiecināms) un darbību veidiem, ievērojot to raksturu;

21.4. budžeta izpildes pārskats, kas sagatavots atbilstoši Ministru kabineta noteikumiem par gada pārskata sagatavošanas kārtību[[6]](#footnote-7). Gada pārskati ir publiski pieejama informācija, kuru var salīdzināt ar finansējuma saņēmēju iesniegto informāciju, piemēram, ieņēmumu apjomu, veidus, pozīcijas “citi ieņēmumi” vai “iepriekš neklasificētie ieņēmumi”, tādējādi izvērtējot, vai norādītais ieņēmumu apmērs ir atbilstošs. Vienlaikus uzraudzības pārbaudes procesā jāņem vērā, ka informācija, ko iesniedz sadarbības partneris, ne vienmēr ir salīdzināma ar publiski pieejamo informāciju (ja budžeta izpildes veidlapā tiek norādīta informācija pēc naudas plūsmas principa, bet iesniegta ir informācija pēc uzkrāšanas principa);

21.5. dati no uzskaites sistēmas finanšu, personāla un pamatdarbības procesu uzskaitei (ja tāda izglītības iestādē ir un ja attiecināms);

21.6. cita informācija, kas sadarbības iestādei ir pieejama pārbaudes brīdī (informācija, kas pieprasīta no sadarbības partnera, publiski pieejama informācija, informācija, kas saņemta no trešās puses, audita un revīziju ziņojumi u.c.).

22. Nepieciešamības gadījumā sadarbības iestāde var veikt pārbaudi pie sadarbības partnera, lai gūtu pārliecību par sadarbības partnera iesniegto datu atbilstību sadarbības partneru grāmatvedības politikā vai kārtībā noteiktajam, civiltiesiskajā līgumā vai vienošanās par projekta īstenošanu noteiktajam, MK noteikumu Nr. 118 prasībām. Sadarbības iestāde izvērtē nepieciešamību veikt pārbaudi projekta īstenošanas vietā, ja sadarbības partnera iesniegtā informācija un publiski pieejamā informācija atšķiras vai sadarbības partnera iesniegtā informācija nerada pārliecību par tās atbilstību prasībām un sadarbības partnera papildus sniegtie paskaidrojumi nerada pārliecība par informācijas atbilstību vienošanās par projekta īstenošanu noteiktajam un MK noteikumu Nr. 118 prasībām.

23. Pārbaudes projekta īstenošanas vietā veikšanas kārtību nosaka sadarbības iestādes iekšējie noteikumi.

**V. Atgūšanas mehānisms**

24. Sadarbības iestāde finansējuma saņēmējam piemēro nelikumīgā komercdarbības atbalsta atgūšanas mehānismu, ja ar saimniecisku darbību nesaistīta projekta ietvaros modernizētās infrastruktūras izmantojums PSD īstenošanai pārsniedz 20 % no minētā projekta ietvaros modernizētās infrastruktūras kopējās gada jaudas platības, laika vai finanšu izteiksmē (atbilstoši sadarbības partnera izvēlētai uzskaites metodei). Nelikumīgā komercdarbības atbalsta atgūšanas mehānisma atgūšanas procedūru piemēro arī tad, ja konstatēts, ka tiek veikta cita saimnieciskā darbība.

25. Ja sadarbības iestāde konstatē, ka ir pārkāptas MK noteikumu Nr. 118 noteiktās komercdarbības atbalsta kontroles normas, finansējuma saņēmējam ir pienākums atmaksāt sadarbības iestādei saņemto nelikumīgo komercdarbības atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši [Komercdarbības atbalsta kontroles likuma](https://likumi.lv/ta/id/267199) IV vai V nodaļas nosacījumiem.

26. Atgūstamā publiskā finansējuma (ja J >20%) aprēķina (bez procentiem) kārtība:

$$A={J\*F}/{P}$$

A – atgūstamais publiskais finansējums;

J – jaudas apmērs konkrētajā ikgadējās uzraudzības pārskata periodā;

F- publiskais finansējums infrastruktūras attīstībai

P – pārskata perioda kopējais ilgums (infrastruktūras amortizācijas periods).

*Piemērs:*

|  |  |
| --- | --- |
| Publiskais finansējums infrastruktūras attīstībai | F =  600 000 EUR |
| Infrastruktūras amortizācijas periods | P = 15[[7]](#footnote-8) gadi |
| Infrastruktūras amortizācijas perioda gads | 2025.gads | 2026.gads | 2027.gads | 2028.gads | 2029.gads |
| Saimnieciskai darbībai iedalītā jauda (J) | 15% | 15% | 30%[[8]](#footnote-9) | 15% | 25% |
| **Atgūstamā publiskā finansējumu A (ja J >20%) aprēķinā izmantojamā formula**$$A={J\*F}/{P}$$ |
| Atgūstamā publiskā finansējuma summa | 0 | 0 | 12 000 | 0 | 10 000 |
| **Apraksts.***Pieņēmumi:* * sadarbības partnera infrastruktūras modernizācijas projekta *publiskā finansējuma apmērs* 500 000 *euro*;
* *projekta pārskata periods*, kas vienāds ar infrastruktūras *amortizācijas periodu*, ir 15 gadi (izriet no MK noteikumos Nr. 118 noteiktā infrastruktūras amortizācijas perioda (projekta dzīves cikla periods) tvēruma (15 gadi)).

*Konstatējums ikgadējās uzraudzības pārskata periodā:* * pēcuzraudzības periodā vienā no pārskata gadiem (2027.g.) PSD veikta 30% apmērā no kopējās infrastruktūras jaudas konkrētajā pārskata gadā un vienā no pārskata gadiem (2029.g.) PSD veikta 25% apmērā no kopējās infrastruktūras jaudas konkrētajā pārskata gadā. Tādējādi 30% no publiskā finansējuma, kas attiecināms uz 2027. gadu un 25% no publiskā finansējuma, kas attiecināms uz 2029. gadu, ir izmantoti saimnieciskas darbības veikšanai un ir atgūstami.

*Aprēķins atgūstamajam finansējumam:* [atgūstamais publiskais finansējums 2027. gads] = 0,3 x 600 000 *euro*/15 gadi = 12 000 *euro* (plus atgūšanas procenti). [atgūstamais publiskais finansējums 2029. gads] = 0,25 x 600 000 *euro*/15 gadi = 10 000 *euro* (plus atgūšanas procenti).  |

27. Sadarbības partnerim ir pienākums atmaksāt atgūstamo finansējumu kopā ar procentiem, kādus publicē Eiropas Komisija saskaņā ar Komisijas regulas Nr. [794/2004](http://eur-lex.europa.eu/eli/reg/2004/794/oj/?locale=LV) 10. pantu, tiem pieskaitot 100 bāzes punktus, no dienas, kad nelikumīgs komercdarbības atbalsts tika nodots labuma saņēmēja rīcībā, līdz tā atgūšanas dienai, ievērojot Komisijas regulas Nr. [794/2004](http://eur-lex.europa.eu/eli/reg/2004/794/oj/?locale=LV) 11. pantā noteikto procentu likmes piemērošanas metodi.

Pielikums: “Veidlapa PSD uzraudzībai finanšu, platības un laika izteiksmēs” uz 4 izklājlapām.

1. Līguma par Eiropas Savienības darbību konsolidētā versija. Pieejama: <https://eur-lex.europa.eu/legal-content/LV/TXT/?uri=celex%3A12012E%2FTXT> [↑](#footnote-ref-2)
2. Eiropas Komisijas paziņojums par Līguma par Eiropas Savienības darbību 107.panta 1.punktā minēto valsts atbalsta jēdzienu. Pieejams: <https://eur-lex.europa.eu/legal-content/LV/TXT/?uri=uriserv:OJ.C_.2016.262.01.0001.01.LAV&toc=OJ:C:2016:262:TOC> [↑](#footnote-ref-3)
3. Finanšu ministrijas skaidrojošais materiāls par PSD (ancillary activity) Pieejams: <https://www.fm.gov.lv/lv/media/504/download> [↑](#footnote-ref-4)
4. Ugunsdrošības un civilās aizsardzības koledžā maksas pakalpojumi tiek nodrošināti atbilstoši Ministru kabineta 2023. gada 7. novembra noteikumiem Nr.633 “Ugunsdrošības un civilās aizsardzības koledžas maksas pakalpojumu cenrādis”, kas izdoti saskaņā ar Likuma par budžetu un finanšu vadību 5.panta devīto daļu. [↑](#footnote-ref-5)
5. Valsts ugunsdzēsības un glābšanas dienesta maksas pakalpojumi tiek nodrošināti saskaņā ar Ministru kabineta 2013. gada 17. septembra noteikumiem Nr.885. “Valsts ugunsdzēsības un glābšanas dienesta maksas pakalpojumu cenrādis”, kas izdoti saskaņā ar Likuma par budžetu un

finanšu vadību 5. panta devīto daļu. [↑](#footnote-ref-6)
6. Ministru kabineta 2021. gada 28. septembra noteikumi Nr. 652 "Gada pārskata sagatavošanas kārtība". Pieejami: <https://likumi.lv/ta/id/326425> [↑](#footnote-ref-7)
7. Saskaņā ar šīs metodikas 4. punktā noteikto, jāizvēlas atbilstošais infrastruktūras amortizācijas periods –15 gadi. [↑](#footnote-ref-8)
8. [↑](#footnote-ref-9)